### Beslutninger

Einer Friis, Jens Paulsen, og Borris Bech kunne tiltræde indstillingen med bemærkning om, at man lægger vægt på, at der bliver tale om seniorboliger. Desuden opfordres forvaltningen til at gå i dialog med bygherren med henblik på yderligere bearbejdning af projektet med henblik på at imødekomme ønsket om sedumtag på bebyggelsen.

Johanne Mogensen kunne tiltræde indstillingen med bemærkning om, at SF lægger vægt på, at der bliver tale om seniorboliger. Desuden opfordres forvaltningen til at gå i dialog med bygherren med henblik på yderligere bearbejdning af projektet med henblik på at imødekomme ønsket om sedumtag på bebyggelsen. Herudover bemærker SF, at kommunen fremadrettet skal blive bedre til at understøtte bevarelsen af bevaringsværdige bygninger og indarbejdelsen heraf i projekterne.

Bo Olsen tog forbehold med henblik på drøftelse i gruppen.

Britta Petersen kunne ikke tiltræde indstillingen, da lokalplanen indeholder parkeringspladser i baggården og ikke bevarer den bevaringsværdige villa beliggende i lokalplanområdet.

Esben Brandt kunne ikke tiltræde indstillingen under henvisning til den manglende løsning af mobiliteten i planen, og da lokalplanen ikke bevarer den bevaringsværdige villa beliggende i lokalplanområdet.

###

Endelig vedtagelse af forslag til Lokalplan nr. 1169, [adresse] 75-79, 8260 Højbjerg.

### Resume

En privat projektudvikler har ansøgt om tilladelse til at opføre et seniorfællesskab, beliggende [adresse] 75-79 ved [adresse]. Området på ca. 1900 m2 er beliggende i centerområde, i byzone og omfatter i alt 29 boliger samt et fælleshus. Projektet lukker et hul i bebyggelsen langs [adresse], der i dag fremstår med to ældre villaer samt et spraytan-center.

Bebyggelsen opføres i 3 etager langs [adresse] og beklædes med skærmtegl på tag og facader i en rødbrunlig nuance. Fælleshuset opføres i 2 etager i lettere materialer på gårdsiden af bebyggelsen og med tag af sedum.

Opholdsarealer etableres fortrinsvis på gårdsiden af bebyggelsen som plateauer i terrænet og som opholdssteder i forbindelse med adgangen til boligerne.

Vejadgang til området sker via en portåbning fra Odder-vej, som fører ind til en p-plads med 18 p-pladser samt cykelparkering. Fra Solbrinken gives der via tinglyste servitutter mulighed for gående trafik til og fra området samt adgang for kørevogne til renovation.

Lokalplanen fastlægger en bebyggelsesprocent på maks. 105%. Kommuneplanen fastlægger en bebyggelsesprocent på maks. 50% for den enkelte ejendom. Der er derfor udarbejdet et tillæg til kommuneplanens rammebestemmelser, der muliggør en højere bebyggelsesprocent.

Forslagene til lokalplan og kommuneplantillæg har ikke været fremlagt i for-offentlighed, idet anvendelsen er i overensstemmelse med kommuneplanens anvendelsesbestemmelser og ændringen af [adresse] ikke vurderes at være af principiel karakter.

Lokalplanen er foreslået behandlet som en B-proces, og behandles endeligt af byrådet som følge af indsigelser og indhold.

### Beslutningspunkter

Det indstilles, at

1) forslag til Lokalplan nr. 1169 vedtages endeligt med de ændringer, der fremgår af indstillingens afsnit 5.4

2) forslag til Tillæg nr. 117 til Kommuneplan 2017 godkendes endeligt uden ændringer.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: Magistraten

Dato: 03-10-2022

Weena Steffensen:

Fremsendes til [adresse] med bemærkning, at Magistraten i mødet den 3. oktober 2022 anbefaler, at byrådet tiltræder Magistratsafdelingen for Teknik og Miljøs indstilling af 20. september 2022.

Udvalg: [adresse]

Dato: 12-10-2022

Weena Steffensen: 22

Fremsendes til Teknisk Udvalg til behandling i henhold til beslutning i byrådets møde den 12. oktober 2022.